Diari Oficial de la Generalitat Valenciana


Sumari del DOGV 7066, del 12-07-2013 (2013/7367)

RESOLUCIÓ de 10 de juliol de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Consell General del Poder judicial, la Generalitat i la Federació Valenciana de Municipis i Províncies sobre la detecció de supòsits de vulnerabilitat en ocasió del llançament de la vivenda familiar i mesures de caràcter social.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7066

Data del DOGV
:   12-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7367


Data del document
:   10-07-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 10 de juliol de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Consell General del Poder judicial, la Generalitat i la Federació Valenciana de Municipis i Províncies sobre la detecció de supòsits de vulnerabilitat en ocasió del llançament de la vivenda familiar i mesures de caràcter social. [2013/7367]  
El Consell General del Poder judicial, la Generalitat i la Federació Valenciana de Municipis i Províncies han subscrit, prèvia tramitació reglamentària, el dia 8 de juliol de 2013, el conveni de col·laboració sobre la detecció de supòsits de vulnerabilitat en ocasió del llançament de la vivenda familiar i mesures de caràcter social.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 860/2013 i que figura com a annex d'esta resolució.   
  
València, 10 de juliol de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre el Consell General del Poder Judicial, la Generalitat i la Federació Valenciana de Municipis i Províncies sobre la detecció de supòsits de vulnerabilitat en ocasió del llançament de la vivenda familiar i mesures de caràcter social  
  
València, 8 de juliol de 2013  
  
Reunits  
D'una part, Fernando de Rosa Torner, vicepresident del Consell General del Poder Judicial (CGPJ), en representació d'este, en virtut de les facultats atribuïdes per l'Acord del president del CGPJ de delegació de firma de data 13 de juny de 2013, d'acord amb allò que s'ha aprovat en el Ple celebrat el 12 de juny de 2013.   
De l'altra, Serafín Castellano Gómez, conseller de Governació i Justícia, nomenat pel Decret 20/2012, de 7 de desembre, del president de la Generalitat, pel qual cessen i es nomenen els consellers, el secretari i el portaveu del Consell.  
I, d'una altra, Elena María Bastidas Bono, presidenta de la Federació Valenciana de Municipis i Províncies (FVMP), en nom seu i representació, d'acord amb l'article 35 dels seus estatuts.  
Les parts, en la representació que respectivament mantenen, han decidit subscriure el conveni sobre la detecció de supòsits de vulnerabilitat amb ocasió del llançament o desnonament de la vivenda en què el deutor o l'inquilí tinguen la seua residència familiar habitual, per a possibilitar l'adopció de mesures de caràcter social, en els termes que a continuació  
Exposen  
Primer. Que el Consell General del Poder Judicial, de conformitat amb els articles 104 i següents de la Llei 6/1985, d'1 de juliol, del Poder Judicial, és l'òrgan de govern del poder judicial i exercix les seues competències en tot el territori nacional. El seu president exercix la representació del poder judicial i del mateix Consell.  
Segon. Que l'Estatut d'Autonomia de la Comunitat Valenciana, aprovat per la Llei Orgànica 5/1982 d'1 de juliol, d'Estatut d'Autonomia de la Comunitat Valenciana, reformat per la Llei Orgànica 1/2006, de 10 d'abril, establix en l'article 36 que en relació amb l'Administració de justícia li correspon a la comunitat autònoma exercir totes les facultats que les lleis orgàniques del poder judicial i del Consell General del Poder Judicial reconeguen o atribuïsquen al Govern de l'Estat. En esta clàusula estatutària està l'origen del traspàs a la Comunitat Valenciana de les funcions que exercia l'Administració de l'Estat en matèria de provisió de mitjans personals, materials i econòmics per al funcionament de l'Administració de justícia.  
Tercer. Que les conselleries d'Infraestructures, Territori i Medi Ambient, de Benestar Social, i de Governació i Justícia de la Generalitat, tenen competències, respectivament, en matèria d'habitatge, servicis socials i justícia, d'acord amb el que disposen els decrets del Consell 192/2012, de 21 de desembre, 193/2012, de 21 de desembre, i 194/2012, de 21 de desembre, pels quals s'establix l'estructura orgànica i funcional de les mencionades conselleries.  
Quart. Que la Federació Valenciana de Municipis i Províncies és una associació constituïda pels ens locals que voluntàriament ho decidisquen, que gaudix de personalitat jurídica plena i pública per al desenrotllament de les funcions que li són inherents, amb plena capacitat per a subscriure convenis i contraure compromisos o obligacions, entre els fins de la qual figuren la representació i defensa de les entitats locals, la promoció de les competències locals i qualsevol altre fi que afecte o incidisca directament o indirectament en els seus associats.  
Quint. Que els articles 6 i 11 de la Llei 5/1997, de 25 de juny, per la qual es regula el sistema de servicis socials a la Comunitat Valenciana, establixen com a competències dels ajuntaments els servicis socials generals.  
Sext. Que les administracions públiques poden subscriure convenis de col·laboració amb altres entitats públiques i amb persones jurídiques subjectes al dret privat, de conformitat amb el que establix l'article 17 de la Llei 5/1983, de 30 de desembre, del Consell.  
Sèptim. Que la situació de crisi econòmica dels últims anys motiva que molts ciutadans estiguen immersos en procediments d'execució que acaben en la subhasta i adjudicació de les seues vivendes, amb el risc consegüent d'exclusió social de milers de famílies. Açò ha provocat l'adopció de successives mesures de política econòmica que, no obstant això, han de completar-se amb altres que permeten la seua extensió als particulars amb la finalitat de mitigar esta situació.  
  
Octau. En este sentit, el Reial Decret Llei 8/2011, d'1 de juliol, va elevar el nivell d'inembargabilitat en el cas dels deutors que hagueren perdut la seua vivenda habitual fins al 150 per cent del salari mínim interprofessional, que va augmentar del 50 per cent al 60 per cent del valor de taxació el límit mínim per a l'adjudicació de l'immoble i va reduir al 20 per cent el depòsit exigit per a prendre part en la subhasta.  
D'altra banda, el Reial Decret Llei 6/2012, de 9 de març, de Mesures Urgents de Protecció de Deutors Hipotecaris, va aprovar l'anomenat Codi de Bones Pràctiques, i el Reial Decret Llei 27/2012, de 15 de novembre, de Mesures Urgents per a Reforçar la Protecció als Deutors Hipotecaris, va establir a més la suspensió immediata i per un termini de dos anys dels desnonaments dels deutors que estiguen en una situació d'especial vulnerabilitat en els termes que preveu la mateixa norma.  
  
Nové. Que la situació actual de crisi econòmica no afecta exclusivament el mercat hipotecari, sinó que estén els seus efectes a l'arrendament de la vivenda. Tot i les successives reformes que han intentat flexibilitzar el sector i garantir la posició d'ambdós parts, arrendador i arrendatari, la disminució o pèrdua de la capacitat econòmica acosta en molts casos al desnonament per falta de pagament de la renda.  
El Consell General del Poder Judicial, la Generalitat i la Federació Valenciana de Municipis i Províncies coincidixen en el diagnòstic exposat i en la necessitat d'abordar conjuntament i coordinadament mesures que donen resposta a les situacions de vulnerabilitat que puguen detectar-se en el curs dels procediments judicials o per l'Administració de justícia en l'exercici de la seua labor.  
En definitiva, es tracta que les persones en situació de risc especial d'exclusió i vulnerabilitat troben una resposta de les administracions sensible i adequada, en el marc de la normativa vigent.  
  
Per tot el susdit, les parts acorden firmar el present conveni de col·laboració d'acord amb les següents  
  
Clàusules  
  
Primera. Objecte del conveni  
El present conveni de col·laboració té per objecte establir un protocol d'actuació que desenrotlle la forma a través de la qual quan, amb motiu d'un desnonament derivat d'un procediment d'execució hipotecària o d'un juí per falta de pagament de la renda, s'observe una situació d'especial vulnerabilitat.  
Quan per raons d'edat, per impossibilitat de valdre's per un mateix o per qualssevol altres que, segons el parer de l'autoritat judicial, determinen la conveniència o necessitat de la intervenció dels servicis socials de la Generalitat, dependents de la Conselleria de Benestar Social o d'un determinat ajuntament, hauran de comunicar-se pel mitjà més ràpid possible.  
Una vegada fetes les comprovacions que es consideren oportunes per l'Administració autonòmica o la local, a l'efecte que puga adoptar-se la decisió que corresponga i, en el cas de les execucions hipotecàries, incloure-les, si complixen els requisits, en el programa de reallotjament d'afectats per execucions hipotecàries gestionat per l'Institut Valencià de l'Habitatge (IVVSA) de la Conselleria d'Infraestructures, Territori i Medi Ambient.  
  
Segona. Protocol d'actuació   
Als efectes d'este conveni, cal distingir entre les dos situacions que poden provocar el desnonament:  
1. Procediments d'execució hipotecària que versen sobre la vivenda habitual.  
- Quan el jutge coneixedor d'un assumpte observe que, a l'efectuar-se el requeriment de pagament, bé abans d'interposar-se la demanda, bé al despatxar-se l'execució, el deutor hipotecari no ha sigut informat de manera clara i veraç del contingut i les possibilitats previstes en el Codi de Bones Pràctiques Bancàries, aprovat pel Reial Decret Llei 6/2012, de 9 de març, i en el Reial Decret Llei 27/2012, de 15 de novembre, adoptarà les mesures oportunes perquè li remeten al deutor una nota comprensiva dels elements essencials introduïts per eixes normes o qualssevol altres que puguen aprovar-se en el futur en relació a la matèria referida, a fi que el destinatari puga, si és el cas, fer les al·legacions que considere pertinents, sense suspendre el curs del procediment.  
  
- Quan durant la substanciació d'un procediment d'execució hipotecària es detecte l'existència d'una eventual situació de vulnerabilitat que puga incardinar-se en l'àmbit del Reial Decret Llei 6/2012, de 9 de març, de Mesures Urgents de Protecció de Deutors Hipotecaris sense Recursos, o del Reial Decret Llei 27/2012, de 15 de novembre, de Mesures Urgents per a Reforçar la Protecció als Deutors Hipotecaris o, en general, d'una situació de desemparament o de risc d'exclusió social, s'haurà de traslladar a la Conselleria de Benestar Social de la Generalitat o als servicis socials de l'ajuntament corresponent perquè, amb el respecte estricte a la protecció de dades de caràcter personal, l'Administració puga realitzar les gestions necessàries per a analitzar la problemàtica i, en el cas que siga procedent, adoptar les mesures encaminades per a assegurar l'actuació dels servicis socials.  
  
- Quan en el desenrotllament d'un llançament es constate una eventual situació d'especial vulnerabilitat o desemparament, s'informarà immediatament al jutge que conega de l'assumpte, qui resoldrà si és procedent decretar la suspensió pel termini imprescindible, i no mai superior a 10 dies, perquè els servicis socials, advertits a l'efecte, puguen fer una valoració provisional de les circumstàncies concurrents i escometre l'actuació que siga procedent.   
- En tot cas, verificada la comunicació i examinada la situació, el departament administratiu corresponent adoptarà la decisió que siga procedent i que podrà consistir a formular una proposta d'intervenció, la qual podrà ser traslladada a l'Institut Valencià de l'Habitatge (IVVSA) si concorren els requisits per a la seua inclusió en el programa de reallotjaments, o declinar-la per considerar que les circumstàncies no permeten concloure que es tracte d'una situació que s'empare en el marc o l'esfera de l'actuació dels servicis socials. Una o altra decisió serà comunicada a l'òrgan judicial, el qual, si la proposta fóra positiva, procurarà adequar la tramitació per a garantir la tutela i efectivitat dels interessos legítims d'ambdós parts, sempre amb estricte compliment a les lleis processals.  
2. Procediments de desnonament de la vivenda habitual per falta de pagament de la renda.  
- Amb la cèdula de citació a juí i la còpia de la demanda s'acompanyarà un fullet informatiu dels servicis i programes d'assistència social, siguen de l'Administració autonòmica o de l'Administració local, a través de les diputacions o els ajuntaments.  
- Quan durant la tramitació d'un procediment de desnonament per falta de pagament de la renda es detecte una situació d'especial vulnerabilitat o desemparament, serà traslladada a la Conselleria de Benestar Social de la Generalitat o als servicis socials del corresponent ajuntament perquè, amb estricte respecte a la protecció de dades de caràcter personal, l'Administració puga realitzar les gestions necessàries per a analitzar la problemàtica i, en el cas que siga procedent, adoptar les mesures encaminades per a assegurar l'actuació dels servicis socials.  
  
Quan en el desenrotllament d'un llançament per falta de pagament de la renda es constate una eventual situació d'especial vulnerabilitat o desemparament, es retrà compte d'immediat al jutge que conega l'assumpte, el qual resoldrà si és procedent que es trasllade d'immediat als servicis socials perquè puguen fer una valoració provisional de les circumstàncies concurrents i escometre l'actuació que siga procedent en l'àmbit dels servicis socials.  
  
Tercera. Compromisos del Consell General del Poder Judicial  
- Elaborarà i posarà a disposició dels jutjats els fullets informatius i formularis normalitzats, en paper i en suport electrònic, així com la informació existent sobre l'organització, funcionament i competències dels servicis socials.  
- Proporcionarà a la Generalitat els formularis i impresos normalitzats per a la seua inserció en les aplicacions informàtiques de gestió processal.  
- Elaborarà un registre informàtic que permeta l'estudi estadístic de les actuacions realitzades a l'empara del conveni.  
  
Quarta. Compromisos de la Generalitat  
- Facilitarà al Consell General del Poder Judicial i als jutjats del territori de la Comunitat Valenciana, a través de la Conselleria de Benestar Social, tota la informació disponible sobre l'estructura, xarxes, organització, funcionament i recursos dels servicis socials i programes d'assistència social.  
- Facilitarà, a través de la Conselleria Benestar Social, la identificació del departament i el personal responsable a l'efecte de les comunicacions previstes en el present conveni.  
- Es compromet, a través de les conselleries d'Infraestructures, Territori i Medi Ambient i de Benestar Social, en l'àmbit de les seues competències respectives, a donar una resposta immediata i una tramitació urgent a les sol·licituds remeses pels jutjats i a comunicar la resolució que pose fi a l'expedient.  
  
Quinta. Compromisos de la FVMP  
- Promourà entre els seus associats el coneixement d'este conveni, per a buscar la seua col·laboració en l'execució dels compromisos establits.   
- Facilitarà al Consell General del Poder Judicial i als jutjats del territori de la Comunitat Valenciana tota la informació que dispose sobre l'estructura, xarxes, organització, funcionament i recursos dels servicis socials i programes d'assistència social dels ajuntaments.  
  
- Facilitarà la identificació del departament i personal responsable una vegada facilitada pels seus associats, a l'efecte de les comunicacions previstes en el present conveni.  
- Procurarà que els seus associats donen una resposta immediata i una tramitació urgent a les sol·licituds remeses pels jutjats i comuniquen la resolució que pose fi a l'expedient.  
  
Sexta. Comunicacions entre la Generalitat, els ens locals i l'Administració de justícia  
Les comunicacions entre l'Administració de justícia i la Conselleria de Benestar Social de la Generalitat, o el corresponent ens local, s'efectuaran preferentment per conducte telefònic i electrònic.  
  
Sèptima. Confidencialitat de la informació i dels resultats  
La Generalitat i la FVMP es comprometen a garantir la total confidencialitat de les dades personals i familiars a què tinguen accés com a conseqüència de les activitats realitzades, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.  
Igualment, es comprometen a observar el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en allò referit a l'accés limitat a les persones interessades en relació amb els documents que continguen dades referents a la intimitat de les persones.  
  
Octava. Gastos d'execució del conveni  
Este conveni no comporta cap gasto per a les parts firmants, al centrar-se en l'elaboració de fórmules de coordinació entre l'Administració de justícia i l'Administració autonòmica i local. Les obligacions de les parts s'inserixen en el desenrotllament ordinari de les competències pròpies. Cada una de les parts firmants del present conveni assumirà el cost de les actuacions que haja de realitzar de conformitat amb les clàusules i d'acord amb les seues respectives normes de gestió econòmica.  
  
  
Novena. Comissió de seguiment del conveni  
Segons el que preveu l'article 6.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es crearà un òrgan mixt de vigilància i control de l'execució i aplicació d'este conveni i de resolució de controvèrsies administratives.  
Esta comissió estarà integrada per:  
- Dos representants del Consell General del Poder Judicial.  
- Dos representants de la Federació Valenciana de Municipis i Províncies.   
- Quatre representants de la Generalitat, un per la Conselleria de Presidència i un per cada una de les conselleries competents en matèria d'habitatge, servicis socials i justícia.  
La comissió es reunirà de forma ordinària cada tres mesos amb l'objecte de garantir la qualitat del servici, corregir les disfuncionalitats i analitzar l'experiència; i amb caràcter extraordinari quan fóra necessari a petició de qualsevol de les parts.  
Actuarà com a secretari, amb veu però sense vot, la persona que exercisca la Subdirecció General de Justícia de la Generalitat.  
  
Deu. Vigència del conveni  
La vigència d'este conveni serà indefinida, si bé qualsevol de les parts podrà denunciar-lo, posant-ho en coneixement de l'altra, com a mínim, amb tres mesos d'antelació a la data en què es vullga deixar-lo sense efecte.  
  
Onze. Naturalesa jurídica  
Este conveni té naturalesa administrativa i es regirà per les clàusules establides i, a falta d'això, pel que regula el Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre.  
  
Dotze. Resolució del conveni  
Serà causa de resolució d'este conveni l'incompliment per una de les parts de qualsevol de les obligacions contretes i/o clàusules establides, així com l'incompliment de la normativa vigent en la matèria, la qual cosa facultarà les altres parts per a la resolució del conveni, que automàticament quedarà sense efecte en tots els drets que se'n deriven, però no així en les obligacions inherents.  
  
Tretze. Qüestions litigioses  
Sobre les qüestions litigioses que no hagen sigut resoltes en el si de la comissió de seguiment (controvèrsies administratives), es podrà interposar recurs potestatiu de reposició o recurs contenciós administratiu, segons el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la Llei 29/1998, de 13 de juliol, reguladora de la Jurisdicció Contenciosa Administrativa.  
I en prova de conformitat amb tot el susdit, i perquè en quede constància, es firma el present conveni de col·laboració en el lloc i la data abans indicats.  
  
Pel Consell General del Poder Judicial: Fernando de Rosa Torner.  
Per la Generalitat: Serafín Castellano Gómez.  
Per la Federació Valenciana de Municipis i Províncies: Elena María Bastidas Bono.